अभी तक ये जानकारी नहीं दी गई है कि आख़िर उसे ले कहाँ गए हैं.अधिकारियों का कहना है कि उसके विरुद्ध जो भी क़ानूनी कार्रवाई होगी वो देश के बाहर होगी.रविवार को हुई उस घटना में उस सैनिक ने कथित तौर पर 16 लोगों को उनके घरों में जाकर गोली मार दी थी और मारे गए लोगों में नौ बच्चे भी शामिल थे.अब जिस तरह से अमरीकी सैनिक को बाहर ले जाया गया है उससे अफ़ग़ानिस्तान में और नाराज़गी फैलने की आशंका है.वहँ कई सांसदों ने माँग की थी कि उस सैनिक पर उन्हीं के देश में मुक़दमा चलाया जाना चाहिए.मगर ऐसा तो ख़ैर होना ही नहीं था.अमरीका ने हमेशा इस बात पर ज़ोर दिया है कि उसके सैनिक जो भी ग़लतियाँ करेंगे उसकी सुनवाई अमरीकी सैनिक क़ानूनी प्रणाली के तहत होगी.चाहे कुछ भी हो जाए अमरीका उसमें कोई बदलाव करने वाला नहीं है.उस सैनिक पर अभी तक औपचारिक रूप से कोई आरोप तय नहीं हुए हैं इसलिए उसके बारे में किसी को कुछ पता भी नहीं है.अमरीकी अधिकारियों का कहना था कि उस सैनिक ने आत्मसमर्पण कर दिया था.अब अगर उसके मनोवैज्ञानिक परीक्षण की ज़रूरत पड़ी, जिसकी संभावना लग भी रही है, तो वो भी उसकी पहचान बताने से कुछ समय पहले ही होगी.अमरीकी रक्षा मंत्री लियोन पनेटा ने कहा था कि अगर सैनिक दोषी पाया गया तो उसे सज़ा-ए-मौत भी हो सकती है.